題一覽亭
作者：王十朋
朝代：宋

paragraphs: 危亭頂鄂渚，欲上初不敢。
肩輿躡崢嶸，眼界驚坎窗。
青山繚江湖，烟雨抹濃淡。
千帆破滄浪，萬室昭菡萏。
大澤匈可吞，秀色手宜攬。
形勢控上游，天險卦侔坎。
登臨迫吹帽，秋聲在葭菼。
銜杯情有欣，懷古意多感。
兩雄孫與劉，壯志鯨鵬噉。
赤壁走阿瞞，功業炳鉛槧。
黄鶴去何之，靈竹色猶慘。
樓餘庾公興，洲遺正平憾。
北望舊中原，激裂壯士膽。
何由登太山，一快天下覽。